Birgitte Vind (S), 2025-11-06:
Tak for det.
Derfor er det også rigtig glædeligt, at Folketinget nu behandler lovforslaget om en national digital identitetstegnebog, et nyt digitalt værktøj, som skal gøre det lettere, tryggere og mere effektivt at identificere sig både online og i fysiske situationer.
Den digitale identitetstegnebog er første skridt i udviklingen af den fælleseuropæiske identitetstegnebog, som alle EU-lande er forpligtet til at indføre, og med dette lovforslag går Danmark som så mange gange før et skridt forrest i den digitale udvikling.
Sådan helt lavpraktisk betyder loven, at du som borger kan få adgang til en mobil applikation, hvor du kan opbevare digitale beviser, f.eks. et identitetsbevis, et foto eller andre oplysninger, som offentlige myndigheder kan udstede.
Brugen af identitetstegnebogen er selvfølgelig frivillig, og man vælger selv, om man vil benytte den.
På sigt kan der komme flere beviser i det; man kunne f.eks. forestille sig, at ens kørekort osv. kommer til at ligge i den her e-Wallet.
Et af de steder, hvor vi med sikkerhed ved at tegnebogen vil kunne komme til gavn, er ved aldersverifikation.
Da Folketinget vedtog forebyggelsesplanen i marts måned, fik detailhandelen mulighed for at anvende elektronisk alderskontrol ved salg af alkohol, tobak og nikotinprodukter.
Vi kender alle sammen de her situationer, hvor det har været lidt problematisk i forhold til det ude i detailhandelen.
Men med den her nye identitetstegnebog bliver det let at bevise sin alder, ikke bare online, men også i fysiske butikker – det er hurtigt og sikkert – uden at udlevere flere oplysninger end nødvendigt, f.eks. bare ens alder og ikke noget med navn eller andet.
I Socialdemokratiet ser vi selvfølgelig også store muligheder i den digitale identitetstegnebog, når det gælder børns og unges sikkerhed på nettet.
Tegnebogen kan udstede et digitalt aldersbevis, som kan bruges til sikker og anonym – og det er vigtigt – aldersverifikation på nettet, f.eks. på hjemmesider med aldersbegrænsning.
Det betyder, at man kan dokumentere, at man er over 18 år, eller f.eks. 15 år, uden at skulle vise sit navn eller sin identitet.
Når man opretter sig i identitetstegnebogen, bruger man sit MitID, og det sikrer, at det er den rigtige person, der står bag, og at andre ikke kan oprette sig i ens navn.
De beviser, som man derefter får udstedt, ligger kun på ens egen enhed og bliver ikke gemt centralt.
Tegnebogen er altså underlagt brugerens fulde kontrol, både over hvilke beviser man har på den, og hvem man vil dele dem med.
Det er fuldstændig afgørende for os i Socialdemokratiet, at brugeren har enekontrol over sin identitet og sine beviser på den her e-Wallet.
I den offentlige debat hører vi meget ofte bekymringer om, hvor meget de store techgiganter ved om os.
Den her app kan gøre det modsatte, kan man sige, for den er helt privat.
Kun dig, der har app'en, har adgang til de oplysninger, der ligger på den, og du bestemmer, hvornår og med hvem du vil dele oplysningerne.
Hvis man på sigt f.eks. skal kunne bekræfte sin alder på en voksenhjemmeside – så ved I alle sammen godt, hvad jeg mener, når jeg siger det – vil det ikke ske med navn og cpr-nummer, men kun med et anonymt aldersbevis.
Enekontrollen betyder, at det kun er brugeren, der har det samlede overblik over, hvilke beviser der er udstedt, og hvor tegnebogen er blevet brugt.
Nu skal jeg nok lade være med at gå for meget ind i det tekniske bag det, men sige, at det, der gør den til et godt og sikkert sted at være med sine ting, er, at den bygger på tre adskilte sikre systemer, som har hver deres funktion og har nogle sikkerhedsmæssige grænser.
Og nu kan jeg se, at tiden løber, men de her tre systemer er sikret mod hinanden og beskytter både dataintegritet og privatliv.
Den her lov er et vigtigt skridt mod et mere digitalt og et mere sikkert samfund, hvor identitet og ens data ikke er noget, der sker med os, men noget, vi selv tager kontrol over, et digitalt Danmark, hvor teknologien arbejder for borgerne og ikke omvendt, og Socialdemokratiet kan selvfølgelig støtte forslaget.